Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Για το διορισμό του ειδικού συντονιστή του συμφώνου σταθερότητας για τη νοτιοανατολική Ευρώπη

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Το σύμφωνο σταθερότητας για τη νοτιοανατολική Ευρώπη (ΣΣ) είναι ένα πλαίσιο περιφερειακής πολιτικής που συστάθηκε από τη διεθνή κοινότητα στην Κολωνία στις 10 Ιουνίου 1999 με στόχο τη στήριξη των χωρών στην εν λόγω περιοχή στην προσπάθειά τους για την ενίσχυση της ειρήνης, της δημοκρατίας, του σεβασμού των ανθρώπινων δικαιωμάτων και της οικονομικής ευημερίας και την επίτευξη σταθερότητας στο σύνολο της περιοχής. Η παράγραφος 13 του συμφώνου σταθερότητας για τη νοτιοανατολική Ευρώπη ορίζει ότι το σύμφωνο σταθερότητας θα έχει έναν ειδικό συντονιστή διορισμένο από την Ευρωπαϊκή Ένωση, ύστερα από διαβούλευση με τον εν ενεργεία πρόεδρο του ΟΑΣΕ καθώς και τους άλλους συμμετέχοντες και με την υποστήριξη του εν ενεργεία προέδρου του ΟΑΣΕ.

Ο κανονισμός του Συμβουλίου (ΕΚ) αριθ. 1080/2000 της 22ας Μαΐου 2000 περί υποστηρίξεως στην προσωρινή Αποστολή των Ηνωμένων Εθνών για το Κοσσυφοπέδιο (MINUK) και στο Γραφείο του Ανωτάτου Εκπροσώπου στη Βοσνία-Ερζεγοβίνη (OHR) [1], που τροποποιήθηκε από τον κανονισμό του Συμβουλίου (ΕΚ) 2098/2003 της 27ης Νοεμβρίου 2003 [2], προβλέπει, από την 1η Ιανουαρίου 2004, ένα νομικό πλαίσιο για την οικονομική στήριξη της Κοινότητας στο σύμφωνο σταθερότητας για τη νοτιοανατολική Ευρώπη (ΣΣ) και μια διαδικασία για το διορισμό ενός ειδικού συντονιστή.

[1] ΕΕ L 122 της 24.5.2000, σ. 27

[2] ΕΕ L 316 της 29.11.2003, σ. 1

Το νέο νομικό πλαίσιο θα αντικαταστήσει το υφιστάμενο πλαίσιο βάσει της ΚΕΠΠΑ, σύμφωνα με το οποίο το Συμβούλιο ενέκρινε διαδοχικές κοινές δράσεις για το διορισμό ενός ειδικού αντιπροσώπου της Ευρωπαϊκής Ένωσης που θα ενεργεί ως ειδικός συντονιστής του συμφώνου σταθερότητας και του παρέχει τα αναγκαία μέσα για τη ολοκλήρωση της θητείας του. Η κοινή δράση 2003/964/ΚΕΠΠΑ του Συμβουλίου, της 10ης Δεκεμβρίου 2002, για το διορισμό του ειδικού αντιπροσώπου της Ευρωπαϊκής Ένωσης προκειμένου να ενεργεί ως ειδικός συντονιστής του συμφώνου σταθερότητας για τη νοτιοανατολική Ευρώπη [3] που παρατάθηκε βάσει της κοινής δράσης του Συμβουλίου 2003/449/ΚΕΠΠΑ της 16ης Ιουνίου 2003 [4], λήγει την 31η Δεκεμβρίου 2003.

[3] ΕΕ L 334 της 11.12.2002, σ. 9

[4] ΕΕ L 150 της 18.6.2003, σ. 74

Πρέπει, συνεπώς, το Συμβούλιο να εγκρίνει πριν από την 31η Δεκεμβρίου 2003, απόφαση για το διορισμό ειδικού συντονιστή που θα ισχύει από την 1η Ιανουαρίου 2004 έως την 31η Δεκεμβρίου 2004. Η Επιτροπή ύστερα από διαβούλευση με τον εν ενεργεία πρόεδρο του ΟΑΣΕ καθώς και τους άλλους συμμετέχοντες του συμφώνου σταθερότητας, προτείνει τον επαναδιορισμό του δόκτορα Erhard Busek από το Συμβούλιο ως ειδικού συντονιστή του συμφώνου σταθερότητας. Καθώς η θητεία του ειδικού συντονιστή δεν επηρεάζεται από την αλλαγή του νομικού πλαισίου, οι αναφορές στη θητεία του αντλούνται βάσει εκείνων που περιλαμβάνονται στην υφιστάμενη κοινή δράση.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Για το διορισμό του ειδικού συντονιστή του συμφώνου σταθερότητας για τη νοτιοανατολική Ευρώπη

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1080/2000 του Συμβουλίου, της 22ας Μαΐου 2000, περί υποστηρίξεως στην προσωρινή Αποστολή των Ηνωμένων Εθνών για το Κοσσυφοπέδιο (MINUK) και στο Γραφείο του Ανωτάτου Εκπροσώπου στη Βοσνία-Ερζεγοβίνη (OHR) [5], που τροποποιήθηκε από τον κανονισμό του Συμβουλίου (ΕΚ) 2098/2003 της 27ης Νοεμβρίου 2003 [6] και ιδίως το άρθρο 1α,

[5] ΕΕ L 122 της 24.5.2000, σ. 27

[6] ΕΕ L 316 της 29.11.2003, σ. 1

την πρόταση της Επιτροπής [7],

[7] ΕΕ C [...], [...], σ. [...].

Εκτιμώντας τα εξής:

(1) Στις 10 Ιουνίου 1999 οι υπουργοί εξωτερικών των κρατών-μελών της Ευρωπαϊκής Ένωσης και η Ευρωπαϊκή Επιτροπή, από κοινού με τους άλλους συμμετέχοντες στο σύμφωνο σταθερότητας για τη νοτιοανατολική Ευρώπη, συμφώνησαν στη δημιουργία ενός συμφώνου σταθερότητας για τη νοτιοανατολική Ευρώπη, στο εξής καλούμενο: «σύμφωνο σταθερότητας».

(2) Η κοινή δράση 2003/964/ΚΕΠΠΑ του Συμβουλίου, της 10ης Δεκεμβρίου 2002, για το διορισμό του ειδικού αντιπροσώπου της Ευρωπαϊκής Ένωσης προκειμένου να ενεργεί ως ειδικός συντονιστής του συμφώνου σταθερότητας για τη νοτιοανατολική Ευρώπη [8] που παρατάθηκε βάσει της κοινής δράσης του Συμβουλίου 2003/449/ΚΕΠΠΑ της 16ης Ιουνίου 2003 [9], λήγει την 31η Δεκεμβρίου 2003.

[8] ΕΕ L 334 της 11.12.2002, σ. 9

[9] ΕΕ L 150 της 18.6.2003, σ. 74

(3) Το άρθρο 1α του κανονισμού (ΕΚ) αριθ. 1080/2000 του Συμβουλίου της 22ας Μαΐου 2000 προβλέπει μια διαδικασία για το διορισμό του ειδικού συντονιστή του συμφώνου σταθερότητας από την 1η Ιανουαρίου 2004.

(4) Είναι απαραίτητο να καθοριστεί, ταυτόχρονα με το διορισμό, μια θητεία για τον ειδικό συντονιστή. Η θητεία που προβλέπεται στην κοινή δράση 2002/964/ΚΕΠΠΑ για τον ειδικό αντιπρόσωπο είναι σκόπιμο να εφαρμοστεί στον ειδικό συντονιστή,

(5) Είναι σκόπιμο να θεσπιστούν σαφείς κατευθύνσεις αρμοδιότητας και καθοδήγησης ως προς το συντονισμό και την υποβολή εκθέσεων.

ΑΠΟΦΑΣΙΖΕΙ:

Άρθρο 1

Ο δόκτωρ Erhard Busek διορίζεται ειδικός συντονιστής του συμφώνου σταθερότητας για τη νοτιοανατολική Ευρώπη.

Άρθρο 2

Ο ειδικός συντονιστής εκτελεί τα καθήκοντα που προβλέπονται στο σημείο 13 του εγγράφου του συμφώνου σταθερότητας της 10ης Ιουνίου 1999.

Άρθρο 3

Για την επίτευξη του στόχου που αναφέρεται στο άρθρο 2, η θητεία του ειδικού συντονιστή θα συνίσταται:

(α) στο να προωθεί την υλοποίηση των στόχων του συμφώνου στις διάφορες χώρες και μεταξύ τους, εφόσον έχει αποδειχθεί ότι το Σύμφωνο προσφέρει προστιθέμενη αξία.

(β) στο να προεδρεύει την περιφερειακή ομάδα για τη νοτιοανατολική Ευρώπη.

(γ) στο να διατηρεί στενές επαφές με όλους τους συμμετέχοντες και τα κράτη, τις οργανώσεις και τους οργανισμούς που συμβάλλουν στο Σύμφωνο καθώς και με τις πρωτοβουλίες και τις περιφερειακές οργανώσεις προκειμένου να ευνοηθεί η περιφερειακή συνεργασία και να αυξηθεί η περιφερειακή συμμετοχή.

(δ) στο να συνεργάζεται στενά με όλα τα όργανα της Ευρωπαϊκής Ένωσης και τα κράτη μέλη της για να προωθήσει το ρόλο της Ευρωπαϊκής Ένωσης στο Σύμφωνο βάσει των σημείων 18, 19 και 20 του εγγράφου του συμφώνου σταθερότητας για να εξασφαλίσει τη συμπληρωματικότητα μεταξύ των εργασιών του συμφώνου και της διαδικασίας σταθεροποίησης και σύνδεσης βάσει των σημείων.

(ε) στο να συναντά τακτικά και συλλογικά τις προεδρίες των ομάδων εργασίας προκειμένου να εξασφαλιστεί ένας γενικός στρατηγικός συντονισμός καθώς και τη γραμματεία της περιφερειακής ομάδας και των οργάνων της.

(στ) και να σχεδιάζει, με βάση έναν κατάλογο που έχει συμφωνηθεί εκ των προτέρων ετησίως και σε διαβούλευση με τους συμμετέχοντες στο Σύμφωνο, τις ενέργειες προτεραιότητας για το Σύμφωνο που πρέπει να τεθούν σε εφαρμογή κατά το έτος 2004, ενώ θα τηρεί υπό έλεγχο τις μεθόδους εργασίας και τις δομές του συμφώνου και θα εξασφαλίζει τη συνοχή και την αποτελεσματική χρήση των πόρων.

Άρθρο 4

Ο ειδικός συντονιστής συνάπτει χρηματοδοτική συμφωνία με την Επιτροπή.

Άρθρο 5

Οι δραστηριότητες του ειδικού συντονιστή συντονίζονται από κοινού με εκείνες του ανωτάτου αντιπροσώπου, της Προεδρίας και της Επιτροπής. Στον τομέα αυτό, στενή σύνδεση θα διατηρείται με την Προεδρία, την Επιτροπή, τους επικεφαλής αποστολών, των ειδικών αντιπροσώπων της Ευρωπαϊκής Ένωσης καθώς και με το Γραφείο του Ανωτάτου Εκπροσώπου στη Βοσνία-Ερζεγοβίνη και με την πολιτική διοίκηση των Ηνωμένων Εθνών στο Κοσσυφοπέδιο,

Άρθρο 6

Ο ειδικός συντονιστής θα υποβάλει αναφορές εφόσον κρίνεται σκόπιμο, στο Συμβούλιο, στην Επιτροπή και στο Ευρωπαϊκό Κοινοβούλιο.

Άρθρο 7

Η παρούσα απόφαση αρχίζει να ισχύει την επόμενη ημέρα της δημοσίευσής της στην Επίσημη Εφημερίδα της Ευρωπαϊκής Ένωσης και ισχύει από την 1η Ιανουαρίου 2004 έως την 31η Δεκεμβρίου 2004.

Βρυξέλλες,

Για το Συμβούλιο

Ο Πρόεδρος